VDSS Sklep Pdp 626/2018
Sodna praksa Višjega delovnega in socialnega sodišča, 2019-01-23

Oddelek za individualne in kolektivne delovne spore

mag. Aleksandra Hočevar Vinski (preds.), Ruža Križnar Jager (poroč.), Marko Hafner

Zaradi delnega uspeha tožene stranke v pritožbenem postopku o glavni stvari se je spremenil uspeh strank v postopku pred sodiščem prve stopnje.

I. Pritožbi se delno ugodi in se izpodbijani sklep delno spremeni tako, da se glasi:

"Tožena stranka je dolžna tožeči stranki povrniti stroške postopka v znesku 70,38 EUR, v 15 dneh od vročitve tega sklepa, v primeru zamude z zakonskimi zamudnimi obrestmi, ki tečejo od prvega dne po izteku paricijskega roka do plačila, pod izvršbo."

II. V preostalem se pritožba zavrne in se potrdi nespremenjeni del izpodbijanega sklepa sodišča prve stopnje.

III. Tožeča stranka je dolžna toženi stranki povrniti pritožbene stroške v znesku 154,05 EUR, v 15 dneh od vročitve tega sklepa, v primeru zamude z zakonskimi zamudnimi obrestmi, ki tečejo od prvega dne po izteku paricijskega roka do plačila, pod izvršbo.

1. Sodišče prve stopnje je z izpodbijanim dopolnilnim sklepom odločilo, da je tožena stranka dolžna v 15 dneh tožnici povrniti stroške postopka v znesku 414,00 EUR z zakonskimi zamudnimi obrestmi, ki tečejo od zapadlosti do plačila.

2. Zoper sklep o stroških sodne takse se pritožuje tožena stranka zaradi bistvenih kršitev določb pravdnega postopka ter zmotne uporabe materialnega prava. Pritožbenemu sodišču predlaga, da izpodbijani sklep razveljavi, tožnici pa naloži v plačilo stroške tega pritožbenega postopka. V pritožbi navaja, da bi moralo sodišče prve stopnje z odločitvijo o stroških sodne takse počakati do odločitve pritožbenega sodišča o glavni stvari. Sicer pa je zaradi napačne odločitve sodišča prve stopnje o glavni stvari posledično napačna tudi odločitev o stroških postopka na prvi stopnji.

4. Na podlagi drugega odstavka 350. člena ZPP v zvezi s 366. členom Zakona o pravdnem postopku (ZPP, Ur. l. RS, št. 26/99 in naslednji) je pritožbeno sodišče preizkusilo izpodbijani sklep sodišča prve stopnje v mejah razlogov, ki jih uveljavlja pritožba, pri tem pa po uradni dolžnosti pazilo na bistvene kršitve določb pravdnega postopka iz 1., 2., 3., 6., 7., 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP in na pravilno uporabo materialnega prava. Pri navedenem preizkusu je ugotovilo, da sodišče prve stopnje ni storilo absolutnih bistvenih kršitev določb postopka, na katere pazi po uradni dolžnosti, niti tistih, ki jih uveljavlja pritožba, vendar pa zaradi zmotne uporabe materialnega prava glede odločitve o glavni stvari ni pravilno odmerilo stroške sodne takse, ki jih je tožena stranka dolžna povrniti tožnici.

5. Zaradi delnega uspeha tožene stranke v pritožbenem postopku o glavni stvari se je spremenil uspeh strank v postopku pred sodiščem prve stopnje. Glede na spremenjeni izrek in vrednost spora je tožnica uspela s 17 %. Zato je pritožbeno sodišče na podlagi drugega odstavka 165. člena ZPP ponovno odločilo o stroških sodne takse, ki jih je tožnica utemeljeno priglasila v znesku 414,00 EUR. V skladu z drugim odstavkom 154. člena ZPP mora tožena stranka tožnici glede na navedeni uspeh v pravdi povrniti 70,38 EUR.

6. Glede na navedeno je pritožbeno sodišče v skladu s 3. točko 365. člena ZPP pritožbi delno ugodilo in delno spremenilo izpodbijani sklep tako, da je toženi stranki naložilo, da je dolžna tožnici povrniti stroške sodne takse v višini, ki je razvidna iz izreka tega sklepa. V ostalem je pritožbo zavrnilo in izpodbijani sklep v nespremenjenem delu potrdilo, ker niso podani v pritožbi uveljavljani razlogi niti razlogi, na katere pazi pritožbeno sodišče po uradni dolžnosti (2. točka 365. člena ZPP).

7. Ker je tožena stranka s pritožbo delno uspela, je v skladu z določbami 165. in 154. člena ZPP upravičena do povračila priglašenih stroškov za pritožbo, ki znašajo 185,60 EUR. Obsegajo materialne stroške v znesku 20,00 EUR ter 165,60 EUR za sodno takso za pritožbo, tj. skupaj 185,60 EUR. Zato ji je tožnica, glede na pritožbeni uspeh v postopku o glavni stvari (83 %), dolžna povrniti 154,05 EUR v roku 15 dni, v primeru zamude z zakonskimi zamudnimi obrestmi, ki tečejo od poteka paricijskega roka do plačila.

Zakon o pravdnem postopku (1999) - ZPP  - člen 154, 154/2, 165, 165/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.